MESTSKÝ ÚRAD V ŽILINE

Materiál na rokovanie 
Mestského zastupiteľstva v Žiline

								

Číslo materiálu: 4/2010

K bodu programu

NÁVRH

VŠEOBECNE ZÁVÄZNÉHO NARIADENIA
 O URČENÍ NÁZVU VEREJNÉHO PRIESTRANSTVA V MESTE ŽILINA
(Námestie Žilinskej synody) 
A O DOPLNENÍ VŠEOBECNE ZÁVÄZNÉHO NARIADENIA MESTA ŽILINA č. 9/2009, KTORÝM SA VYMEDZUJÚ MESTSKÉ ČASTI V MESTE ŽILINA 

Materiál obsahuje: 				      		Materiál prerokovaný:

1.	Návrh na uznesenie					Mestská rada v Žiline
2.	Dôvodová správa						všetky komisie mestského 
3.	Materiál 							zastupiteľstva
4.	Príloha 							

Predkladá: 

Ing. Viliam Mikuláš
prednosta mestského úradu

Zodpovedný za vypracovanie:

JUDr. Elena Krausová
vedúca odboru organizačného a vnútornej správy

Žilina, február 2010

NÁVRH NA UZNESENIE

Uznesenie č.__/2010

Mestské zastupiteľstvo v Žiline

I.	schvaľuje

1.	Všeobecne záväzné nariadenie mesta Žilina o určení názvu verejného priestranstva v meste Žilina (Námestie Žilinskej synody) a o doplnení Všeobecne záväzného nariadenia mesta Žilina č. 9/2009, ktorým sa vymedzujú mestské časti v meste Žilina

I.	ukladá prednostovi mestského úradu

1.	vydať úplné znenie Všeobecne záväzného nariadenia mesta Žilina č. 9/2009, ktorým sa vymedzujú mestské časti v meste Žilina

DÔVODOVÁ SPRÁVA

Návrh Všeobecne záväzného nariadenia, ktorým sa určuje názov verejného priestranstva v meste Žilina sa predkladá Mestskému zastupiteľstvu v Žiline ako iniciatívny materiál pri príležitosti 400. výročia Žilinskej synody, ktoré pripadá na rok 2010. 

Prvú evanjelickú krajinskú synodu zvolal významný uhorský hodnostár, prívrženec evanjelikov, palatín Juraj Thurzo. Synoda sa uskutočnila v Žiline od 28. do 30. marca v roku 1610. Jej ústrednými postavami boli palatín Juraj Thurzo a Eliáš Láni, senior Hornotrenčianskeho seniorátu a farár v Bytči.
Na synode sa zúčastnili zástupcovia šľachty, zástupcovia kráľovských miest z Bratislavy a Modry, farári a seniori z 10 stolíc Horného Uhorska – Preddunajska. Počas zasadnutia Žilinskej synody prijali niekoľko synodálnych zákonov, určili tri územné celky prvej organizácie evanjelickej cirkvi na území dnešného Slovenska a zvolili troch superintendantov (biskupov) – Eliáša Lániho, Samuela Melíka a Izáka Abrahamidesa.
Opatrenia – zákony Žilinskej synody – mali veľký význam aj pre zjednocovanie a ďalší vývoj slovenského národa. Nová územná organizácia vychádzala zo skutočnosti, že Preddunajsko je prevažne slovenské. V dejinách slovenského národa sa vníma táto skutočnosť ako prvé politické inštitucionalizovanie slovenskej spoločnosti.

Pri príležitosti tohto významného výročia sa v Žiline v dňoch 2.- 4. júla 2010 uskutočnia II. evanjelické cirkevné dni spojené s oslavami 400. výročia Žilinskej synody. Je to zároveň pre mesto Žilina príležitosť pripomenúť si túto významnú historickú udalosť aj pomenovaním verejného priestranstva názvom Námestie Žilinskej synody.

Lokalita bola vybraná vo vzťahu k objektom a aktivitám, ktoré sa  viažu k činnosti Evanjelickej cirkvi augsburského vyznania v Žiline,  konkrétne kostolu Evanjelickej cirkvi augsburského vyznania od architekta M. M. Harminca, gymnáziu a zástavbe územia vôbec. Dominantou priestoru je práve kostol Evanjelickej cirkvi augsburského vyznania, v ktorom sa nachádza aj pamätná tabuľa Žilinskej synody.
Určenie tohto názvu verejného priestranstva bolo prerokované v Názvoslovnej komisii, vymenovanej primátorom mesta, na stretnutí dňa 17.07.2009.
Mesto Žilina určuje názvy ulíc podľa § 2b zákona č. 369/1990 Zb. o obecnom zriadení v znení neskorších predpisov všeobecne záväzným nariadením, pričom je táto podmienka splnená týmto návrhom.

Novovzniknutý názov verejného priestranstva – „Námestie Žilinskej synody“ je prípustný vzhľadom na jeho dĺžku, nie je duplicitný ani urážajúci mravnosť a náboženské cítenie, je jazykovo správny a  priliehavý v súvislosti s reáliami mesta.

Návrh tohto všeobecne záväzného nariadenia je v súlade s Ústavou SR, zákonmi a predpismi EÚ.

Fiškálny dopad bude zohľadnený vo výdavkoch na označenie ulíc a verejných priestranstiev v roku 2010.

Materiál bol prerokovaný vo všetkých komisiách Mestského zastupiteľstva v Žiline a Mestskou radou v Žiline dňa 26.01.2010, pričom mestská rada odporučila mestskému zastupiteľstvu na jeho najbližšom zasadnutí tento návrh VZN prerokovať, schváliť a uložiť prednostovi mestského úradu vydať úplné znenie VZN mesta Žilina č. 9/2009, ktorým sa vymedzujú mestské časti v meste Žilina.

VLASTNÝ MATERIÁL

Mestské zastupiteľstvo v Žiline na základe samostatnej pôsobnosti podľa článku 68 Ústavy Slovenskej republiky, samosprávnej pôsobnosti podľa § 2b, § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov sa uznieslo na tomto  

Všeobecne záväznom nariadení

o určení názvu verejného priestranstva v meste Žilina (Námestie Žilinskej synody) a o doplnení Všeobecne záväzného nariadenia č. 9/2009, ktorým sa vymedzujú mestské časti v meste Žilina

č. ...../2010

Článok 1
Úvodné ustanovenie

Týmto všeobecne záväzným nariadením mesta Žilina sa určuje názov verejného priestranstva v meste Žilina.

Článok 2
Určenie názvu verejného priestranstva

Mestské zastupiteľstvo v Žiline určuje názov verejného priestranstva Námestie Žilinskej synody v mestskej časti Staré mesto v meste Žilina.

Článok 3
Vymedzenie verejného priestranstva

1.	Priestorový rámec Námestia Žilinskej synody vytvárajú existujúce objekty kostola evanjelickej cirkvi, gymnázia „Veľká okružná“, jazykovej školy a nárožia blokov obytných domov na ulici Legionárska.

2.	Ohraničenie námestia je vytvárané líniami priečelí týchto objektov, ich predĺžením kolmo na oproti stojace objekty. 

3.	Vymedzenie hranice verejného priestranstva je nasledovné:
-	západná hranica bude od južného okraja priečelia gymnázia v pokračovaní s líniou fasády gymnázia a jej predĺžení cez ulicu Martina Rázusa, kolmo po priečelie kostola,
-	severná hranica bude v línii južnej fasády kostola so vstupom a jej predĺžení cez ulicu Veľká okružná kolmo po uličnú čiaru protiľahlého bytového domu,
-	južná hranica bude od kríženia línie severného priečelia jazykovej školy s líniou priečelia gymnázia v pokračovaní líniou severnej fasády prízemia objektu jazykovej školy a jej predĺžením cez ulicu Veľká okružná kolmo po uličnú čiaru protiľahlého bloku bytových domov,
-	východná hranica bude na spojnici línií uličných čiar blokov bytových domov na ulici Veľká okružná, protiľahlých oproti gymnáziu, resp. kostolu – od kríženia s líniou severnej fasády jazykovej školy po kríženie s líniou čelnej fasády kostola.

4.	Grafické vymedzenie nového verejného priestranstva s názvom Námestie Žilinskej synody tvorí prílohu č. 1 tohto všeobecne záväzného nariadenia.

Článok 4
Spoločné a záverečné ustanovenie

1.	Týmto všeobecne záväzným nariadením sa primerane dopĺňa Príloha č. 2 a Príloha č. 3 Všeobecne záväzného nariadenia č. 9/2009, ktorým sa vymedzujú mestské časti v meste Žilina o nový názov verejného priestranstva v mestskej časti Staré mesto.

2.	Všeobecne záväzné nariadenie mesta Žilina o určení názvu verejného priestranstva v meste Žilina (Námestie Žilinskej synody) a o doplnení Všeobecne záväzného nariadenia č. 9/2009, ktorým sa vymedzujú mestské časti v meste Žilina bolo schválené Mestským zastupiteľstvom v Žiline dňa _______.

3.	Všeobecne záväzné nariadenie mesta Žilina o určení názvu verejného priestranstva v meste Žilina (Námestie Žilinskej synody) a o doplnení Všeobecne záväzného nariadenia č. 9/2009, ktorým sa vymedzujú mestské časti v meste Žilina nadobúda účinnosť 15. dňom od vyvesenia na úradnej tabuli mesta, t.j. _____________.

                                                                 
                                                                        
                                                                                                     Ivan Harman
                                                                                                primátor mesta Žilina